### Beslutningstema

Kommunalbestyrelsen beslutter, at kompetencen til at håndtere de muligheder, som følger af de bekendtgørelser og anbefalinger, der meldes ud fra regeringen i forbindelse med COVID-19, delegeres til forvaltningen. Derudover delegeres kompetencen til at fravige de af Kommunalbestyrelsen fastsatte serviceniveaer, hvis dette er nødvendigt for at opretholde driften.

### Sagsfremstilling

Regeringens praksis har været, at bekendtgørelserne og retningslinjer under COVID-19 udstedes med kort varsel, hvorfor kommunen indenfor meget korte tidsfrister skal implementere det vedtagne. Samtidig indeholder de bekendtgørelser, der er udstedt indtil nu, ikke delegationsforbud.

Det er derfor muligt, at det politiske niveau delegerer beslutningskompetence til forvaltningen.

Det er i de hidtidige bekendtgørelser en forudsætning for, at mulighederne i bekendtgørelserne kan tages i brug, at følgende betingelser er opfyldt:

* fravigelse er nødvendig for at forebygge eller inddæmme udbredelse af COVID-19,
* fravigelse er påkrævet som følge af tiltag til at forebygge eller inddæmme udbredelsen af COVID-19, eller
* opfyldelse af forpligtelser og rettigheder bliver umulig eller uforholdsmæssigt vanskelig som følge af foranstaltninger, som har været nødvendige for at forebygge eller inddæmme udbredelse af COVID-19.
* fravigelse af gældende regler kan under ingen omstændigheder finde sted, hvis det vil medføre en sikkerheds- eller sundhedsmæssig risiko for den enkelte borger, eller hvis det vil medføre begrænsninger i akut eller absolut nødvendig hjælp.

I det omfang kommunen helt eller delvist undlader at levere en ydelse eller midlertidigt ændrer indholdet af ydelsen, skal borgeren ved udløbet igen have den ydelse, der oprindeligt er truffet afgørelse om.

Det er de ansatte i forvaltningen, der i det daglige administrerer den normalt gældende lovgivning på disse områder. De ansatte kender både reglerne, de berørte virksomheder og borgerne bedst. På den baggrund vurderes det forsvarligt, at Kommunalbestyrelsen godkender, at kompetencen til at håndtere de muligheder, som følger af de bekendtgørelser, der er udstedt og udstedes i forbindelse med COVID-19, delegeres til forvaltningen.

Udover delegation i forhold til bekendtgørelser, kan der også opstå situationer, hvor det vil være nødvendigt at fravige de af Kommunalbestyrelsen fastsatte servicenivear, således at ressourcer omprioriteres, hvis det er nødvendigt for at opretholde driften.

Kommunalbestyrelsen holdes løbende orienteret om anvendelsen af de midlertidige delegationsbeføjelser.

### Kommunaldirektøren indstiller,

at delegationen forlænges, således at kompetencen til at håndtere de muligheder, som følger af de bekendtgørelser, der er udstedt og udstedes i forbindelse med COVID-19, delegeres til forvaltningen frem til næste kommunalbestyrelsesmøde,

at de af Kommunalbestyrelsen godkendte serviceniveauer om nødvendigt kan fraviges i forhold til omprioritering af ressourcer,

at Kommunalbestyrelsen og de politiske udvalg holdes orienteret om, hvordan mulighederne forvaltes, og

at delegationen er tidsbegrænset til førstkommende kommunalbestyrelsesmøde, hvor delegationen evt. forlænges.

### Beslutning

Indstillingen godkendt.